google/wiki40b huggingface dataset:
«Wilhelm Gustloff»

«Wilhelm Gustloff» var et tysk passasjerskip. Skipet deltok under den siste del av andre verdenskrig i evakueringen av flyktninger fra de østlige delene av Tyskland. Fartøyet ble senket av en sovjetisk ubåt i Østersjøen 30. januar 1945. Det var mellom 6600 og 9000 mennesker om bord, hvorav mellom 5300 og 7400 mistet livet. De ca. 1300 overlevende ble reddet av fartøyer, ledet av den tunge krysseren «Admiral Hipper». Det var den til da største maritime katastrofen i historien.

Skipet

«Wilhelm Gustloff» var på 25 484 bruttotonn, hadde en lengde på 208,50 meter, en bredde på 23,60 meter, 9500 hestekrefter, en fart på inntil 15,5 knop, og kunne ta 1465 ordinære passasjerer og 426 besetningsmedlemmer. Skipet ble bygget hos Blohm und Voss i Hamburg. Det ble sjøsatt i Kiel i 1938, og var det første skipet i verden bygget for cruisevirksomhet, gjennom det tyske Kraft durch Freude-programmet. «Wilhelm Gustloff» ble disponert av rederiet Hamburg-Südamerikanische Dampfschiffahrtsgesellschaft, frem til det ble omgjort til lasarettskip for den tyske marinen den 22. september 1939. Skipet ble oppkalt etter en tysk nazist som ble skutt i 1936 i Sveits.

Bruk frem til 1945

På sin første regulære fart anløp skipet den 2. april 1938 London, for at man innen rammene av en nasjonalsosialistisk propaganda-aksjon skulle gi tyskere og østerrikere bosatt i England mulighet til å komme ombord og delta i folkeavstemningen om Østerrikes tilslutning til Det tyske rike (dette var etter at Anschluss allerede var et faktum).
Frem til utbruddet av andre verdenskrig  1. september 1939 ble «Wilhelm Gustloff» benyttet som cruiseskip for Kraft durch Freude (KdF). Med Genova som utgangspunkt gjennomførte skipet seks tidagers seilinger langs de italienske kyster. Det ble foretatt seks femdagers seilinger til Norge.
I 1939 bragte skipet med seg soldater fra Legion Condor, som hadde støttet general Francisco Franco under den spanske borgerkrig, tilbake til Tyskland. Etterpå fortsatte de vanlige ferieskipsreisene.
Etter utbruddet av andre verdenskrig ble «Wilhelm Gustloff» den 22. september 1939 overført til den tyske marine som lasarettskip. Under angrepet på Norge i 1940 transporterte den sårede soldater. Fra 20. november 1940 ble «Wilhelm Gustloff» benyttet som kaserneskip for andre ubåt-opplæringsdivisjon i Gotenhafen (Gdynia).

Vraket

Vraket «Gustloff» ligger i posisjon 55.07N 17.41E. Dette er ca. 30 km til havs, øst for Łeba (17.33E) og vest for  Władysławowo (18.24E). Vraket er erklært som et krigsgrav (ligger for dypt til å hente opp omkomne) og markert i polske sjøkart som «Obstacle No. 73».
I 2006 ble en skipsklokke som var hentet opp fra skipet, og som ble brukt som utsmykning i en polsk fiskerestaurant, utlånt til utstillingen Erzwungene Wege i Berlin. Saken skapte oppsikt fordi den nasjonalistiske Kaczynski-regjeringen presset eierne til å kreve klokken tilbake.
PVest Sogn & Fjordane Radio AS

PVest Sogn og Fjordane Radio A/S var en lokalradiokanal som ble etablert i 2003 og startet sine sendinger samme år. Kanalen hadde konsesjon for område 13-01 og 13-02, og kunne høres i kommunene Aurland, Lærdal, Årdal, Sogndal, Leikanger, Vik og Balestrand. I tillegg kunne kanalen høres via nettradio.
PVest som først var eid av Agnitio og Tor Kåre Fardal, ble i 2006 kjøpt opp av Sogn Avis. Sommeren 2009 ble kanalen avviklet på grunn av dårlig økonomi.
Tennis under Asialekene 1998

Tennis under Asialekene 1998. Tennis var en av flere sporter under de trettende Asialekene som ble arrangert i Bangkok i Thailand. Tennisturneringene ble avviklet i perioden 8. til 18. desember 1998. Det var single-, double og lagkonkurranse for både damer og menn og en mixeddoubleturnering. Alle tapende semifinalister fikk bronsemedaljer. Sør-Korea ble beste nasjon med to gullmedaljer.
Ilestein

Ile eller ilestein en søkkestein brukt til fiskeredskap eller som ankerstein. Det er den eldste form for ankerfeste en kjenner til.
Som søkkestein er det brukt både til garn og til linefiske.
Ilet var en stein godt knyttet til et tau som ble sluppet ned til bunnen. Øvre enden av tauet ble festet i båten, slik at en kunne fiske uten for stor risiko for å drive av. Dette var viktig fordi en kunne holde seg på gode fiskeplasser. Disse fant en fram til ved å bruke med til navigasjonen.
Tauet som hang bidro til å gjøre fisken nysgjerrig, slik at den holdt seg på stedet til en hadde fått ut bunnsnøre eller pilk.
Iletauet var ofte et såkalt gresstau eller kokostau og ble brukt også til teiner og ruser. Det var hårete og fanget lett opp brenntråder fra brennmaneter som passerte.
Tappenstrek

Tappenstrek (av ty. Zapfenstreich) (også kalt tapto) er et hornsignal, tradisjonelt brukt i militære forlegninger, som blir spilt på signalhorn eller trompet 15 minutter før forlegningen skal falle til ro, og lyset slukkes.
Ordet kommer fra det tyske Zapfenstreich, som betyr «å sette (slå) tappen i øl- eller vintønna», direkte oversatt altså «tappslag». Signalet betyr at man skal begi seg til forlegningen, eller forberede seg på å falle til ro. I henhold til tradisjonen vil man blåse det endelige rosignalet femten minutter etter tappenstrek.
Det tilsvarende hornsignal betegnes i Storbritannia som Tattoo, i USA som Call to Quarters.
Tappenstrek spilles hver kveld kl 2145 foran Det kongelige slott av en av hornblåserne i Hans Majestet Kongens Garde.
I marinen er tappenstrek et trommesignal for midlertidig stans i øvelse eller manøvre.
Tappenstrek og tapto brukes også om oppvisninger eller parader med musikk som foregår om kvelden.

«Den store tappenstrek»

«Den store tappenstrek» (Großer Zapfenstreich) er en religiøs prøyssisk militærtradisjon som brukes av det tyske forsvaret for å ære store personligheter. I sin nåværende form går seremonien tilbake til den store tappenstreken til ære for tsar Nikolai I av Russland i Berlin den 12. mai 1838.  «Stor tappenstrek» holdes idag til ære for bl.a. generaler, forsvarsministre, kanslere og andre politikere. I forbindelse med 50-årsdagen for grunnleggelsen av Bundeswehr ble det holdt en stor tappenstrek foran Riksdagen med 4 500 gjester og et stort sikkerhetsoppbud.
Wangdu

Wangdu (kinesisk: 望都县 ; pinyin : Wàngdū Xiàn) er et fylke i byprefekturet Baoding i provinsen Hebei i Folkerepublikken Kina.
Befolkningen var i 1999 på 262 338.

Kulturminner

En grav med vaggmalerier i landsbyen Suoyaocun (Suoyao cun bihua mu, 所药村壁画墓), kalt Wangdus Han-graver, ble i 2006 ført opp på Folkerepublikken Kinas liste over kulturminner.

Samferdsel

Kinas riksvei 107 fører gjennom området. Den løper fra Beijing til Shenzhen (rett ved Hongkong, og er på sin vei innom provinshovedstadene Shijiazhuang, Zhengzhou, Wuhan, Changsha og Guangzhou.
Nordskar & Thorkildsen

Nordskar & Thorkildsen var et norsk reklamebyrå, opprinnelig etablert under navnet Saatvedt & Nordskar i 1981. I august 1982 omkom den ene av de to partnerne, Sjur Saatvedt, i en brann. Tekstforfatter Nils Petter Nordskar videreførte selskapet sammen med konsulent Terje Thorkildsen og byrået endret navn i 1983. Nordskar & Thorkildsen ble raskt et av Norges mest toneangivende reklamebyråer og vant kåringen Norges beste reklamebyrå en rekke ganger. Hovedkonkurrentene var JBR reklamebyrå (senere McCann) og New Deal (senere DDB). I løpet av perioden 1989 til 1994 ble selskapet kjøpt av det amerikanske reklamebyrå-nettverket Leo Burnett. Det norske byrået var lenge en suksess, men ble lagt ned av sine amerikanske eiere i 2003. Reklamebyråene Kitchen og Leo Xpress (etablert 1993) var på denne tiden deler av Leo Burnetts satsing i Norge og ble videreført.
Genichi Takahashi

Karriere

Genichi Takahashi startet sin profesjonelle karriere i Urawa Reds i 1999. Han har også spilt for Montedio Yamagata.
Espe rundt

Espe rundt er et trimløp som arrangeres hver torsdag kl 1800 fra påske til elgjakta starter. Starten er i Nordåsen (Nordåsveien 43) på Birkeland og er på 7 km. Løpsrekorden for menn har Hans Gunnar Omdal på 28.51.Fanny Welle-Strand Horn er raskest av damene med 33,38. Løpet har gått siden 1989 og gir en spesiell opplevelse i vakker natur på Birkeland.
Mach (operativsystemkjerne)

Mach er en mikrokjerne som ble utviklet ved Carnegie Mellon University for å understøtte forskning på operativsystemer, primært distribuerte operativsystemer, symmetrisk og asymmetrisk flerprosessering. Prosjektet pågikk fra 1985 til 1994, og endte opp med Mach 3.0, som er en mikrokjerne.
Mach blir ofte nevnt i forbindelse med mikrokjerner, men ikke alle versjoner av Mach er en mikrokjerne. Mach ble utviklet som en erstatning for kjernen i Berkeley Software Distribution (BSD), en avart av UNIX. Derivater av Mach omfatter blant annet GNU Hurd, NeXTSTEP, OpenStep, Mac OS X, iOS, watchOS. Den virtuelle hukommelsen til Mach ble også adoptert i 4.4BSD av utviklere ved Computer Systems Research Group og av FreeBSD.
Den logiske forgjengeren til Mach var det distribuerte operativsystemet Accent.
Leptosiella

Utseende

Middelsstore, avlange, svarte trebukker uten påfallende metallglans. Antennene er nokså kraftige, kortere enn kroppen, i alle fall den ytre delen lyst gulaktig. Hodet er ikke påfallende snuteformet forlenget. Pronotum er avrundet uten tenner, tydelig bredere enn langt, kan være rødlig. Dekkvingene er litt avsmalnende bakover, den fremre delen ofte brungul. Beina er lange og svarte, middels kraftige.

Levevis

Larvene utvikler seg i ved av løvtrær.

Utbredelse

Slekten er utbredt fra Vest-Malaysia i vest til Java i øst.
Nordiske Mediedager

Bransjefordeling

På Nordiske Mediedager er hele medielandskapet representert. Det er mediebransjen selv som stiller opp som foredragsholdere, moderatorer, i panel og i debatter. Deltakerne på Nordiske Mediedager kommer fra forskjellige bedrifter og profesjoner. En hovedvekt av deltakerne kommer fra produksjonsmiljøene tilknyttet tv og film, etterfulgt av mediehusene innen nett og papir. Det er også flere deltakere fra politikk, medieutdanninger, forskningsinstitusjoner, informasjonsbransjen og administrasjon. Dette har gjort konferansen til bransjens årlige nasjonale møtepunkt.

Organisasjon og økonomi

Nordiske Mediedager er en ikke-kommersiell stiftelse. Stiftelsen henter inntektene til driften fra egen operasjonell aktivitet, offentlige tilskudd og sponsorer.
Bak stiftelsen står Bergen kommune, Bergensavisen, Bergens Tidende, Dagens Næringsliv, NRK, TV 2 Gruppen og Universitetet i Bergen ved Institutt for informasjons- og medievitenskap. Representanter fra stifterne utgjør styret, representantskapet og programkomité. I tillegg har Mediedagene en administrasjon som består av fire personer, og under avviklingen av Mediedagene stiller det opp nærmere hundre frivillige.

Medieundersøkelsen

Medieundersøkelsen er utført som en del av Nordiske Mediedager hvert år siden 1999. I undersøkelsen blir norske journalister og befolkningen generelt spurt om sine medievaner, holdninger til mediepolitiske og andre aktuelle spørsmål og politiske preferanser. Undersøkelsen blir foretatt som en omfattende opinionsundersøkelse av Respons Analyse.
Dramsveien (Tromsø)

Dramsveien er en gate i Tromsø. Den er 4,1 kilometer lang fra Dramsveien 1 til nr 555, og løper nord-sørgående fra Tromsø sentrum langs østsiden av Tromsøya, krysser Tverrforbindelsen på en bro nordover. 
Bygging av veien ble finansiert av overskudd fra Samlaget, Tromsø Samlag for Brændevinshandel,  som var datidens kommunale vinmonopol med to brennevinsutsalg og tre skjenkesteder opprettet i 1878. Midlene fra alkoholsalget til veibyggingen ble bevilget gjennom foreningen Tromsø bys vel, og dette gav navn til veien.
Blant institusjoner som ligger langs Dramsveien kan nevnes (fra sør til nord): Tromsø maritime skole, Kråkeslottet barnehage, Gyllenvang barnehage, Grønnåsen skole, Breivang videregående skole, institutt for biologi og geologi ved Universitetet i Tromsø, Templarheimen barnehage, studentsamskipnadens idrettshall Kraft, Grønnåsen kirke, Ekrehagen friluftsbarnehage og Ekrehagen skole. Begyggelsen ved Dramveien er hovedsakelig bolighus, knapt noe handel eller næringsliv bortsett fra en Joker-butikk.
Aksjonsforskning

Aksjonsforskning er en form for forskning som utføres ved at den som forsker er tett på virksomheten eller området det forskes på. Retningen står i motsetning til forskning der forskeren trer inn i et område som utenforstående. Formålet med aksjonsforskning er å ha en direkte og umiddelbar påvirkning av forskningsområdet. Målet er å bidra til å finne løsninger på menneskers praktiske problemer i en virkelig situasjon.
Den klassiske aksjonsforskningen kommer fra ideen om at en problematikk forstås best i forsøket på å endre den. Det er viktig at det er et velfungerende samarbeid mellom aksjonsforskeren og de som forskningen omhandler. Hensikten er at de som utfører forskningen og de som det forskes på skal oppnå en form for gjensidig innsikt i hva som vil fungere best for å oppnå ønsket endring. Dette er mest effektivt i samarbeid med enkeltpersoner eller mindre grupper. Siden samarbeidet mellom forskeren og forskningssubjektet er tett, er det sannsynlig at begge parter vil ha læringsutbytte av forskningsprosessen. Aksjonsforskere håper at lærdommen vil komme gjennom frivillig deltakelse. Ideen om aksjonsforskning bygger på forestillingen om at ny kunnskap om egen situasjon stimulerer individet til økt nysgjerrighet og ønske om å lære enda mer.
Gitarmaker

En gitarmaker, eller luttmaker (engelsk: luthier), er utdannet i kunsten å bygge og reparere håndholdte strengeinstrumenter med resonanskasse og gripebrett, som gitar, lutt, ukulele og så videre, altså instrumenter i luttfamilien og gitarfamilien. Tittelen er ikke begrenset til bygging av gitarer, men favner bygging av forskjellige historiske og moderne klimpre-/plekterinstrumenter.
Tradisjonelt tok en mester i faget inn en ung lærling, som fikk opplæring i faget på mesterens verksted. I dag er gitarmaking en skoleutdannelse, hvor man har teoretiske og praktiske fag i en forhåndsbestemt utdanningsperiode, på samme måte som andre håndverksfag. Etter bestått prøve får man det offisielle svennebrevet.
Utdannelsen gir kunnskap om treverk, anvendelse og bearbeiding av dette, metallbearbeiding og overflatebehandling, og kunnskap om de ulike klimpreinstrumentene.
1250-årene

-- 1250 -- 1251 -- 1252 -- 1253 -- 1254 -- 1255 -- 1256 -- 1257 -- 1258 -- 1259
Tiårsoversikt
Walking Out

Eurovision Song Contest

Sangen ble valgt ut av Armenias offentlige TV-selskap til å representere landet i Eurovision Song Contest. Mens artisten Srbuk ble valgt i november 2018, mens låten «Walking Out» ble offentliggjort 10. mars 2019. 
«Walking Out» var det første bidraget på scenen i semifinale 2 torsdag 16. mai 2019 i Expo Tel Aviv. Sangen ble imidlertid ikke blant de ti beste i semifinalen, og kvalifiserte seg dermed ikke til finalen lørdag 18. mai.
Øverbymarka

Øverbymarka er et rydningsrøysfelt i Gjøvik kommune. Det er i dag 1000 dekar stort, men har opprinnelig vært større, i og med at moderne virksomhet har fjernet deler av feltet. Arkeologiske undersøkelser viser at rydningsrøysene i Øverbymarka er spor etter jordbruk. Gjennom karbondatering av trekull fra dyrkingslag i tilknytning til rydningsrøysene er det påvist at det har vært jordbruk i Øverbymarka fra ca. 800 f. Kr. Rydningsrøysfeltet gikk trolig ut av bruk en gang før midten av 1700-tallet. Det er trolig at dyrkingen i Øverbymarka besto i at mindre deler av feltet ble dyrket i to til tre år før området ble lagt brakk og fikk vokse til med krattskog. Så ble krattskogen hogd etter noen år, og arealet ble dyrket en gang til. Gjennom et slikt jordbruk der åkermarka stadig ble flyttet rundt, ble store arealer tatt i bruk over tid. Det er også registrert enkelte gravrøyser i Øverbymarka. Øverbymarka er det største kjente rydningsrøysfeltet i Norge.
Novo-Irkutsk kullkraftverk

Novo-Irkutsk kullkraftverk (russisk: Novo-Irkutskaja TETs) er et såkalt sub-kritisk varmekraftverk ved Irkutsk i Russland. Det eies og opereres av et regionalt kraftselskap, og har en produksjonskapasitet på 520 MW, men teoretisk øvre kapasitet på 655 MW. Brenselstypen er brunkull, og det leveres inntil 2.152 MWth fjernvarme fra anlegget.
Byggingen av kraftverket begynte omkring 1968, og første byggetrinn stod ferdig i 1975. Det er 8 kokere som gir energi til 5 turbiner. Sju av de åtte kokerne er fornyet i perioden 1975-1987, mens den siste enheten ble fornyet i 2003.
Uglesvaler

Beskrivelse

Uglesvaler måler typisk 18-30 cm og har et uglelignende uttrykk. Nebbet er imidlertid bredt og svakt og lemmene korte. Fjærdrakten varierer mellom ulike nyanser av grått eller olivengrønt. Artene har i hovedsak mørkere overside enn underside. Stjerten er relativt lang. Når fuglene sitter på en grein, sitter de oppreist som uglene (noe som forsterker det uglelignende uttrykk).
Kalmarunionens flagg

Kalmarunionen- eller Nordens flagg (opprinnelig kalt Rigens banner) er et flagg som i 1430 ble forsøkt innført av kong Erik av Pommern. Flagget var gult med et rødt kors, trolig etter mønster av Dannebrog, og kanskje meningen var å ha fargene fra det norske riksvåpenet.
Fra midten av 1990-årene til 2007 brukte man på Orknøyene et tilsvarende flagg til å symbolisere øygruppen. I 2007 ble det valgt et nytt flagg, og ”Kalmarunionens flagg” står dermed igjen uten en offentlig innehaver. Den svenske kirkens våpenskjold er imidlertid nokså likt og kan brukes som flagg. Det kan derfor oppstå forveksling. Eventuelle nye brukere og/eller innehavere av et flagg som er gult med rødt kors, bør derfor være oppmerksom på faren for sammenblanding både med dette svenske flagget og med det gamle Kalmar-flagget. 
Hvert år den 17. juni, på Kalmarunionens fødselsdag, heises flagget på det tidligere Helsingborg slott i Skåne.
Flagget er i noe mindre grad brukt av moderne skandinavister. Se skandinavisme.

Nordens nasjonale flagg

De nasjonale flaggene i norden teller både stats- og områdeflag. Blant dem kan nevnes: Danmarks flagg, Finlands flagg, Færøyenes flagg, Grønlands flagg, Islands flagg, Norges flagg, Samisk flagg, Sveriges flagg og Ålands flagg.
Quartfestivalen

Historikk

Festivalen kalt Quadradurmusivalen ble arrangert første gang av Kristiansand kommune i 1991 som en del av byens 350-årsjubileum med blant andre Bel Canto, Equinox, Secret Mission, Lars Lillo Stenberg, Velvet Belly og Tre Små Kinesere på programmet. Kristiansand kommune bestemte seg å etablere Quartfestivalen i 1992 basert på erfaringene fra 350-årsjubileet. De første årene besto programmet for det meste av norske band, men fra 1994 hadde festivalen også store, internasjonale navn på programmet. 
De to første festivalene strakk seg over tre dager. I 1994 ble den utvidet til fire dager. Fra 1998 gikk festivalen over fem dager, med unntak av i 2004, da den ble utvidet med en ekstra dag for å få plass til Morrissey.
Festivalsjef frem til 2006 var Toffen Gunnufsen. I 2007 hadde Helge Josdal og Jørgen Skauge ansvaret. For den konkursrammede 2008-festivalen var Daniel Nordgård festivalsjef og Andy Inglis musikksjef.

Konkurs

6. juni 2008 ble det kjent at Quartfestivalen 2008 var avlyst, og at stiftelsen bak festivalen erklærte seg konkurs. Festivalen hadde hatt sviktende billettsalg.

Nytt eierselskap, fortsatt virksomhet

18. juni 2008 ble det kjent at investorer kjøpte restene av Quart-boet. Det gjaldt merkenavnet Quart, festivalutstyr og data- og kontorutstyr. Investorgruppen med Arild Buli i spissen etablerte selskapet Quart Holding AS for å drive Quart videre fra 2009. Arild Buli har sammen med sine medinvestorer Truls William Eriksen og Trond Åge Nyhus annonsert at budsjettet for nye Quart i 2009 vil ligge i størrelsesorden 50 millioner, noe som er det tredobbelte av budsjettet for 2008. Investorgruppen har vært i møter med agenter og artister i New York og Los Angeles for å knytte kontakt med agenter og artister. Quart 2009 ble inndelt i tre deler: Beach Quart, Live Quart og Club Quart.
Resultatene etter 2009 viser at festivalen gikk med et underskudd på over 30 millioner.

Ny konkurs, 2009

Den 5. oktober 2009 ble det åpnet konkurs i selskapene Quart Event og Quart Service. Første skiftesamling ble berammet 9. november 2009, da vil man få en oversikt over de samlede kravene i boet etter årets festival. Rettighetene til merkenavnet Quart er foreløpig ikke inkludert i saken, ettersom de ligger i selskapet Quart Holding.

Quart 25 eller Q25 i 2016

I 2016 ble det arrangert jubileumsfestival over to dager; 28. og 29. juni. Øverst på plakaten stod LCD Soundsystem og Underworld. Ledelsen hadde budsjettert med å selge 10 000 billetter, men salget stanset på ca 6 000. 16. juli begjærte selskapet Quartfestivalen A/S oppbud.

Quartfestivalen 2008

6. juni 2008 ble det kjent at Quartfestivalen 2008 ble avlyst på grunn av sviktende billettsalg. Skral Festival ville ta noen av artistene, og den nye festivalen Oslo Live skulle etter ryktene også overta artister.

Quartfestivalen 2007

Listen viser alle artister som spilte på Quartfestivalen 2007, og hvilken dag de var i aksjon.
Arthur MacArthur jr.

Tidlig karriere

MacArthur kjempet i den amerikanske borgerkrigen og deltok i slaget ved Chickamauga, slaget ved Chattanooga og i Atlanta-felttoget. For sin innsats i slagene fikk han senere Medal of Honor.
MacArthur forlot hæren i juni 1865 og begynte å studere jus, men det var ikke noe for ham, så han returnerte til hæren i 1866 og ble forfremmet til kaptein samme år. Etter borgerkrigen reiste MacArthur rundt i landet, til han ble sjef for Fort Selden i 1884, men ble der bare i et år til han deltok i jakten på Geronimo. I 1889 fikk han rangen major.

Den filippinsk-amerikanske krig

MacArthur ble sendt som en av hovedlederne for amerikanerne under den filippinsk-amerikanske krig – som generalmajor i 1899, og samme år var han en hærførerne i det seierrike slaget ved Manila (1899). For dette ble han utnevnt til brigadegeneral og militærguvernør over Filippinene.
Han kom ofte i krangel med sivilguvernøren William Howard Taft, og i 1904 sørget Taft for at MacArthur mistet guvernørtittelen sin. Året etter ble MacArthur sendt tilbake til USA, og mistet rollen som hærfører på Filippinene.

Senere liv

Da MacArthur kom hjem i 1905 ble han forfremmet til generalløytnant for å ha fanget opprørsgeneralen Emilio Aguinaldo på Filippinene, og senere var han ambassadør i Tokyo og ble i 1906 Chief of Staff of the United States Army, den nest høyeste militære rang i USA.
Han pensjonerte seg i 1909 og døde senere i Milwaukee i Wisconsin 5. september 1912 av hjerteinfarkt.
Borås djurpark

Historie

Dyreparken ble grunnlagt av Sigvard Berggren, da med løven Simba, som Berggren også utgav en bok om, Simba – mitt lejon, i Afrika, i Tosseryd, vid filmen (1960). Løven Simba var også med i Nils Poppe-filmen Lejon på stan (1959).
Borås djurpark var tidlig ute med å vise flere arter sammen på «Savannen». Parken hadde en grunntanke om at så få gjerder som mulig skulle skille besøkende fra dyrene.
Naturfotografen Jan Lindblads tigere, Lillan og Rani, var i en periode i Boråsparken.
Dravider

Dravider er betegnelsen på flertallet av befolkningen i Sør-India og nordøstre Sri Lanka. Dravider er ofte mørkere i huden enn nordligere indiske folkeslag, hvilket har gitt opphav til den engelske betegnelsen black indians («svarte indere»). Dravidene utgjør urbefolkningen i det sørlige og østlige India. I kolonitiden ble en del av befolkningen eksportert til Sri Lanka (den gang Ceylon) som arbeidere på teplantasjer. Disse er i dag kjent som tamiler og utgjør nå en minoritet på Sri Lanka.
Genetiske undersøkelser har funnet at dravider har en spesiell genetisk historie. Y-kromosomene (som kun arves fra far til sønn) knytter dem sammen med den øvrige indiske befolkningen. Mitokondrielt DNA som kun arves fra mor til datter viser et betydelig innslag av sekvenser man ellers finner hos aboriginer (australske urinnvånere). Dravider regnes derfor for delvis å stamme fra den originale forhistoriske befolkningen rundt Det indiske hav, som aboriginene utgjør den østligste grenen av. I genetisk litteratur er denne befolkningen noen ganger omtalt som «proto-australiere», i motsetning til de nordindiske folkeslagene.